ՀԻՄՆԱՎՈՐՈՒՄ
«ՏՎՅԱԼՆԵՐԻ ԴԱՍԱԿԱՐԳՄԱՆ ՀԱՄԱԿԱՐԳ ՍՏԵՂԾԵԼՈՒ ԵՎ ԴՐԱ ԿԻՐԱՌՄԱՆ ԿԱՐԳԸ ՀԱՍՏԱՏԵԼՈՒ ՄԱՍԻՆ» ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ ՈՐՈՇՄԱՆ ՆԱԽԱԳԾԻ ԸՆԴՈՒՆՄԱՆ
1. Ընթացիկ իրավիճակը և իրավական ակտի ընդունման անհրաժեշտությունը․
«Հանրային տեղեկությունների մասին» Հայաստանի Հանրապետության օրենքի 20-րդ հոդվածի համաձայն՝ պետական տեղեկատվական համակարգում տվյալների շտեմարանների անխափան և անվտանգ աշխատանքն ապահովում են պետական տեղեկատվական համակարգին (այսուհետ՝ ՊՏՀ) աջակցող համակարգերը։ Այդ աջակցող համակարգերից է տվյալների դասակարգման համակարգը։ Նույն հոդվածի 2-րդ մասի համաձայն՝ աջակցող համակարգերն ստեղծվում (ձևավորվում) են Կառավարության որոշմամբ, եթե օրենքով այլ բան նախատեսված չէ: Կառավարությունը հաստատում է նշված համակարգերի կիրառման կարգերը (կանոնակարգերը), եթե օրենքով այլ բան նախատեսված չէ: Աջակցող համակարգերին ներկայացվող տեխնիկական պահանջները սահմանում է տեղեկատվական համակարգերի կարգավորման մարմինը (այսուհետ՝ Ինքնավար մարմին): Ներկայումս բացակայում է ՊՏՀ-ին պատկանող տվյալների շտեմարաններում կիրառվող դասակարգիչների հաստատման, փոփոխման, չեղարկման և հրապարակման կանոնակարգված ու կենտրոնացված ընթացակարգ: Դասակարգիչները ՊՏՀ-ի տարբեր բաղադրիչներում կիրառվում են անհամաձայնեցված կերպով, ինչն անհնարին է դարձնում պետական տեղեկատվական համակարգերի միջև տվյալների փոխանակումն ու օգտագործումը: Ուստի անհրաժեշտություն է առաջացել ընդունել Կառավարության որոշում (այսուհետ՝ Նախագիծ), որով կհաստատվի Դասակարգման համակարգը՝ ներառյալ դասակարգիչների նկատմամբ պահանջները, կառավարման ընթացակարգերը, ինչպես նաև Ինքնավար մարմնի դերը: Նախագծով նախատեսվում են նաև անցումային ժամկետներ, ըստ որոնց` ՊՏՀ-ի կառավարչական համակարգում գրանցվելու համար համապատասխան մարմինները պարտավոր են իրենց տվյալների շտեմարանները համապատասխանեցնել Պետական տեղեկատվական համակարգի կառավարական համակարգի (այսուհետ՝ ՊՏՀ ԿՀ) պահանջներին Նախագծի ուժի մեջ մտնելուց հետո 6 ամսվա, իսկ գործող դասակարգիչները ՊՏՀ ԿՀ-ում ներառել՝ 3 ամսվա ընթացքում:
Նախագծի ընդունումը պայմանավորված է ՀՀ վարչապետի 2026 թվականի փետրվարի 13-ի ««Կիբեռանվտանգության մասին», «Հանրային տեղեկությունների մասին», «Տեղեկատվական համակարգերի կարգավորման մարմնի մասին», «Անձնական տվյալների պաշտպանության մասին» օրենքում փոփոխություններ և լրացումներ կատարելու մասին», «Պետական գաղտնիքի մասին» օրենքում փոփոխություն կատարելու մասին», «Տեղեկատվության ազատության մասին» օրենքում փոփոխություններ կատարելու մասին», «Կառավարության կառուցվածքի և գործունեության մասին» օրենքում լրացում կատարելու մասին», «Ազգային անվտանգության մարմինների մասին» օրենքում փոփոխություններ և լրացումներ կատարելու մասին» օրենքների կիրարկումն ապահովող միջոցառումների ցանկը հաստատելու մասին» N 117-Ա որոշման պահանջներով, համաձայն որի, ի թիվս այլ օրենքների, սահմանվել են նաև «Հանրային տեղեկությունների մասին» օրենքի կիրարկումն ապահովող միջոցառումները։ Նախագծի ընդունման անհրաժեշտությունը նախատեսված է այդ որոշմամբ սահմանված միջոցառումների ցանկի 18-րդ կետով։
2. Ակնկալվող արդյունքը.
Նախագծի ընդունումը կնպաստի ՊՏՀ-ում կիրառվող դասակարգիչների կառավարման, հաստատման, փոփոխման և չեղարկման ընթացակարգերի կանոնակարգմանն ու միասնականացմանը: Կձևավորվի Ինքնավար Մարմնի կողմից կառավարվող ՊՏՀ ԿՀ-ի համակարգ, որի միջոցով դասակարգիչները կհրապարակվեն XML ձևաչափով, կներառվեն տվյալների փոխանակման շերտի (ՏՓՇ) մեջ, կստեղծվեն անցման աղյուսակներ նախորդ և նոր տարբերակների միջև։ Դասակարգիչների մշակումը, պահպանումն ու հրապարակումը կկատարվեն ISO/IEC 11179, UN/CEFACT Core Components և W3C SKOS միջազգային ստանդարտներին համապատասխան, ինչն ապահովում է տվյալների համապատասխանությունն ու վերահսկելիությունը: Ի հետևանք` կնվազեն տվյալների անհամապատասխանության ռիսկերը, կստեղծվի ՊՏՀ-ի կազմի մեջ ընդգրկված բոլոր կառույցների համար պարտադիր կիրառելի, հստակ կանոնակարգված դասակարգման հենք:
3. Լրացուցիչ ֆինանսական միջոցների անհրաժեշտության և պետական բյուջեի եկամուտներում և ծախսերում սպասվելիք փոփոխությունների մասին.
Նախագծի ընդունման արդյունքում լրացուցիչ ֆինանսական միջոցների ներգրավման անհրաժեշտություն չի նախատեսվում, ինչպես նաև չեն ակնկալվում պետական բյուջեի եկամուտների և ծախսերի մասով փոփոխություններ։
4. Նախագծի մշակման գործընթացում ներգրավված ինստիտուտները և անձինք.
Նախագիծը մշակվել է ՀՀ բարձր տեխնոլոգիական արդյունաբերության նախարարության կողմից՝ Հայաստանի տեղեկատվական համակարգերի գործակալության տվյալների կառավարման և փոխգործելիության թիմի հետ համատեղ։
5. Կապը ռազմավարական փաստաթղթերի հետ
Նախագիծը բխում է «Հանրային տեղեկությունների մասին» ՀՀ օրենքից, ինչպես նաև ՀՀ վարչապետի 2026 թվականի փետրվարի 13-ի թիվ 117-Ա որոշման հավելվածի 18-րդ կետով նախատեսված միջոցառման կատարումից։
